Apie rėmus
Pakalbėkime apie buvimą rėmuose – kada tai nieko blogo, o kada ne tik varžo, bet ir skamba griozdiškai. Pavyzdžiui, kaip šiuose sakiniuose:
Įmonės veikla vykdoma numatytos programos rėmuose.
Namų interjerą atnaujinkite biudžeto rėmuose.
Pirmiausia reikėtų atsižvelgti į žodžio „rėmai“ reikšmę – ar ji tiesioginė, ar perkeltinė. Kai vartojama tiesiogine reikšme ir norima nusakyti vietą, vietininko linksnis tinka. 
Pavyzdžiui:
Naujuose rėmuose paveikslas tarsi atgijo.
Ant tualetinio stalelio ji laikė vienintelę nuotrauką sunkiuose sidabro rėmuose. 

Šio žodžio vietininkas nevartotinas veiksmo pagrindui, būdui reikšti. Reikėtų rinktis prielinksnio pagal ką konstrukciją, padalyvį ir kitus raiškos būdus. Pavyzdžiui:
Namų interjerą atnaujinkite ne biudžeto rėmuose, o pagal savo biudžetą.
Įmonės veikla vykdoma ne numatytos programos rėmuose, o pagal numatytą programą; remiantis numatyta programa.
Ne pirmasis režisieriaus darbas trilerio žanro rėmuose, o pirmasis režisieriaus sukurtas trileris.

